  Анжелика Тихонова корреспондент Удмуртиын улӥсьёсты «Атайлэн нуналэз» нырысетӥ огъяросси онлайн фестивале пыриськыны ӧтё. Со улсын «Суперпапа» но «Сказка о папе» вожвылъяськонъёс ортчозы, иворто радъясьёс.    Онлайн ӵектос улсын Россиысь котькуд атай визьнодан ужын ас интызэ, аслаз пиналэзлы но, атай луыны малпаськись егит воргоронъёслы но адӟем карымон луыны быгатоз. Вожвылъяськонъёс «Инстаграм», «ВКонтакте», «Фейсбук», «Тик-Ток», «Ютюб» мерлыко вотэсъёсын мынозы. Конкурсэ #СуперПапа2020 хештеген пусъем туспуктэмъёс яке видеоужъёс пырисько, кытын ӟеч ужъёс лэсьтӥсь атай возьматэмын. Атайёсты «Спортивный Папа», «Музыкальный Папа», «Кулинарный Папа», «Умный Папа», «Модный Папа», «Зона рекордов Пап», «Детская зона» номинациосын дунъялозы. «Сказка о папе» вожвылъяськонэ пыриськон понна атай сярысь тунсыко, капчи выжыкыл гожтоно. Ужъёсты фестивальлэн нимлыко сайтаз келяно. Озьы ик, #сказкаопапе2020 хештег пуктыса, мерлыко вотэсъёсы но поттыны мултэс уз луы. «Сказка о папе» вожвылъяськонэ вуэм тужгес устоосыз ужъёс, озьы ик Росси азьмуртлэн кунысь семьяосын туспуктэмъёсыз, сыӵе ик нимын книгае пырозы. Вожвылъяськонъёсы ужъёсты туэ 10-тӥ инвожоозь кутозы Озьы ик фестиваль улсын интерактивной онлайн площадкаос ужалозы, учкисьёс понна эктонъёсты, кырӟанъёсты, «кизилиосын» ортчытэм мастер-классъёсты, гожъяськисьёсын, лулчеберет, спорт, искусство удысын тыршисьёсын пумиськонъёсты возьматозы. Нош 20-тӥ инвожое фестивальлэн онлайн финалэз ортчоз. Со улсын вожвылъяськонъёсы пыриськисьёслэсь тужгес усто ужъёссэс возьматозы, выжыкылъёсысь тужгес серемес, мусо интыоссэ лыдӟозы но жюрилэн «кизили» ёзчиосыныз быръем вормисьёсты шараялозы. Пыриськисьёс но вормисьёс трос гинэ дуно кузьымъёс басьтозы. Вожвылъяськонъёслэн куронъёсынызы пыр-почгес  тодматскыны луэ. «Папин день» фестивалез секыт улон югдуре сюрем пиналъёслы юрттэт сётонъя фондэн ӵош «Объединение многодетных семей города Москвы» улосвыл мер огазеяськон ортчытэ. Тодэ вайытом, Удмуртиын астэ ачид нимаз висъян вакытэ «Песянайлэн пӧзьёсыз но пыдвылъёсыз» но «АзАРТная самоизоляция» вожвылъяськонъёс мыно. Тегъёс: Мерлык нылпиос Удмуртия Россия вожвылъяськон 100ар анай-атайёс  